***Јован Стерија Поповић***

***(1804 - 1856)***

Јован Стерија Поповић је рођен 1. ануара 1806. године - од оца Стерије Поповића који је водио порекло из старе грчке трговачке породице и мајке Јулијане Нешковић која је претходно већ била удата за живописца Василија Недељковића. Сам Стерија је још у Вршцу код учитеља Јована Балаитског завршио три разреда "граматикалне школе". Четврти разред је завршио у Сремским Карловцима код Ћирила Араниског, док пети завршава у Темишвару.

Као већина тадашњих Српских интелектуалаца и Стерија 1830. године завршава права у Кежмарку. По завршетку права једно време ради као професор латинског језика, а потом као адвокат у Вршцу. Период од 1840 - 1848. године проводи у Србији - у првом тренутку као професор природног права на Лицеју у Крагујевцу, а потом као начелник Министарства просвете. Значајног је улога оставио и у оснивању Друштва српске словесности, Народног музеја и Позоришта. Паралелно са тим писао је и школске уџбенике за разне предмете. Но, 1848. године поново се враћа у Вршац где после горких искустава из револуције 1848/49. године, разочаран и болестан проводи остатак живота.

***Стеријино песничко дело***

Кад говоримо о овом делу Стеријиног књижевног стваралаштва онда пре свега морамо регистовати два раздобља: у првом, у коме пише по узору на Доситеја Обрадовића, и другом, у коме преовлађују античке песничке форме. Први период је везан за време у "школским клупама" и временски траје до 1839. године, док је други везан за последње године његовог живота.

Тај први период почиње једном одом посвећеном Јоакиму Вујићу - није сачувана, а затим следе оде: Вуку Караџићу (1825) - несачувана, архимандриту Кенгелцу - на латинском језику (1825/26), дужа песма Аси - Марковићу - на српском и латинском - једном од својих професора (1827), Димитрију Тиролу (1827), Јосифу Миловуку (1828), Максиму Манојловићу (1828), Јеврему Обреновићу (1829), професору Ј. Шнајдеру (1829), Пахомију Јовановићу (1833), Самуилу Маширевићу (1836) и Стефану Поповићу (1839).

Било је то и време када објављује и једну своју историјску студију *Живот и витешка војевања славнога кнеза епирскога Ђурђа Кастриота Скендер - бега* (1828). Уједно, у том периоду је привео крају и рад на роману "Дејан и Дамјанка или Паденије босанског краљевства", трагедији која је рађена према народној песми и античком миту о Едипу "Наход Симеон или несрећно супружество" (1830) и када ствара прву своју комедију "Лажа и паралажа" (1830).

Најобимнији део његовог песничког дела испеван је у елегијским дистисима. Ти дистиси су код њега присутни још 1833. године, а пре 1854, има у њима чак четити елегије: *Спомен путовања..., Деспот Ђурађ Бранковић, Године 1848., "Човек*. После 1854. године појавила се и *Слогомерија*.

*Даворје на пољу Косову*, по којој је његова поезија и добила име *Даворје* појавила се 1854. године. Ова елегија је и дуга и сложена. Њен први део испеван је у оном преломљеном пољском тринаестерцу - какав је неговао Рајић. Оно што је занимљиво код ове елегије јесте да Стерија римованим осмерцима на крају строфе практично најављује модерна времена, односно романтичарску струју која је историјским током и условљена јер "носи јасне алузије на пропаст турског царства и помиње Диаволо - место где је 1355. године умро цар Душан".

Као песник Стерија је уз бок Стерији комедиографу. Овом збирком - која чини најзрелији израз наше класицистичке поезије - Стерија је заузео једно од најзначајнијих места српске поетске књижевности прошлог века. Она је израз суморних размишљања болесног и разочараног човека који се сасвим повукао из јавног живота. У њој он пева о пролазности, општем бесмислу, и ништавилу. На сваком кораку препознаје пустош, уништење и смрт. Из таквог расположења је и израсло интересовање за гробље - то му је најснажнија инспирација: *Гробље, Надгробија*, *Надгробије самом себи*. Нема спора да је ова збирка најдубљи и најдоследнији израз песимизма готово у свеукупној српској поезији. Није неважно приметити ни да је ова збирка песимизма објављена непосредно после Бранкове и Његошеве смрти - као да из њега говори ћовек неких минулих времена.

***Раздобља Стеријиног стваралаштва***

Стеријино књижевно стваралаштво може се поделити на четири развојна периода:

**Први** - то је онај период који захвата време од 1825 - 1830. године и у коме пре свега презентира изразиту жанровску разноврсност. Од дела је вредно поменути: историјски спев *Слези имиж Болгарија нештастије љета 1374. Сбившесја оплакивајет* (1825), трагедије - *Невиност или Светислав и Милева* (1827), *Милош Обилић* (1828), *Наод Симеон или несретно супрежество* (1830). Нема сумње да је основна оријентација у овом периоду усмерена ка историјским песмама, на ообојеност сентиментализмом и наслањању на традицију 18. века - пре свега Мушицког.

**Други** - То је онај период који обухвата раздобље од повратка са студије у Вршац. Насупрот историјским темама из првог периода у овом доминирају теме из савременог живота, а сентиментализам се повлачи на рачун хумора и сатире - романтичарско дивљење према прошлости потискују трезвени реализам и критика. То је, иначе, период, у коме настају његова главна дела - комедије: *Лажа и паралажа (1830), Тврдица (1837), Покондирена тиква (1838), Зла жена (1838) и Роман без романа* - чији је први део написан 1832, а објављен 1838. године, док је други остао у рукопису.

**Трећи** - то је заправо онај београдски (1840 - 1848) када се враћа првом - углавном за потребе театра пише кратке, шаљиве комедије и лакрдије: *Превара за превару, Волешебни магарац, Xандрљива муж*, затим историјске трагедије: *Смрт Стефана Дечанског (1841), Владислав, Лахан, Ајдуци* - све три 1842. године *– Скендербег* који је остао у рукопису, и две драме: *Торжество Србије* и *Сан Марка Краљевића* - обе 1847. године.

**Четврти** - то је други вршачки период горских сатира, песимизма и меланхоличних размишљања. Ту су и ве друштвене комедије: *Београд некад и сад* (1853) и *Родољупци* - у рукопису, као и збирка песама *Даворје* (1854).

***Роман***

Нема спора да је Стеријина књижевна каријера у роману била најкраћа. Наиме, трезвен и критичан он је врло брзо уочио не само лажност но и клишираност нашег псеудоисторијског романа тако да је после свог првенца други покушај *Романа без романа* заправо својеврсна пародија, обрачун са тим жанром у српској књижевности - па и са својим властитим покушајима.

Сам *Роман без романа* који је и он назвао шаљивим је врло необично дело. Стерија је у њему демонстрирао своју велику начитаност - готово да се на свакој страници помињу други писци и њихова дела. Пре свега истрајава на Сервантесу и његовом *Дон Кихоту*. Чак је и коња кога јашу његови јунаци назвао Росинанте. Циљ му је био врло једоставан, да напише српског *Дон Кихота*. Како у овом Стеријином роману нема ни фабуле, ни радње, ни главних јунака то он заправо израста, у романескној форми, у критику романа.

У речи, ради се о једној врсти класицистичког романа који у основи има два исходишта: просветитељску сатиру и аналитичку дијатрибу - коју, иначе, карактеришу дијалошки одељци, анегдоте у форми дијалога, басне и "учестали називи примера".

***Трагедија и комедија***

Сам књижевни врх Стерија је, ипак, остварио у драми, односно трагедији или "жалосним позорјима". Како их је сам називао, и комедији - "веселим позорјима". Али, баш у том делу, код њега се догодила једна чудна парадоксалност. Насупрот уверењу критике тога доба да је врх досегао у "жалосним позорјима" време је показало да је комедија његова права књижевна врста. Он је, напросто, а слично Доситеју Обрадовићу, полазио од тога да се човек на најбезболнији начин да поправити "када се сам својим будалаштимана смејати почне". И управо ће тај став итекако предодредити не само унутрашњи карактер но и саму структуру његових комедија.

Оно што његове комедије посебно карактерише јесте околност да оне немају оних срећних завршетака. Његов тврдица не добија новац натраг, Јелица из *Лаже и паралаже* бива присиљена не само да се одрекне читања романа, но и да се уда за пристојног момка и поред тога што јој није особито драг, а Фема бива, опет, натерана да се одрекне од "ноблеса". Његови јунаци напросто због својих порока бивају кажњени. А, казна - код Стерије израста у лек.

С друге стране Стерија прати и својеврсну паралелу - обузете личности властитом фикцијом по правилу прати и варалица. У *Лажи и паралажи* то су Алексије и Мита, а у "Покондиреној тикви" Сара и Ружичић. Истина је да варалице своје личности не заводе на крив пут - то је ипак њихов самоизбор - али се зато, и чак врло издашно, користе њиховим глупостима. На крају све ипак дође на своје - заблудели се приберу памети, а варалице до краја раскринкају и неповратно протерају.

Битна Стеријина карактеристика је и та што се он у принципу не бави некаквим општељудским пороцима колико су његове личности конкретне - управо из средине у којој и сам траје. Његова је комедија конкретна, практична, ангажована - изобличава све видове снобизма, помодарства и пре свега погрешног васпитања. Наравно, тврдичење, лицемерност, па и "женска глупост" нису само локалне теме - неспорно је да су и универзалне. Стерија их, међутим, са тог нивоа не посматра - напротив, доследно их и по правилу локализује.

Што се језика у трагедијама и комедијама тиче, рећи ћемо само једно - у трагедији он је украшен и метафоричан. Дакле, потпуно је у складу са схватањима још из аристотеловог доба, а по коме је трагедија и припадала високом стилу. Код комедије, ствар је обрнута - јер припада "ниском стилу". А тај стил, природно је, прати и "неукрашени језик".

***Рад у Београду (1840 - 1848)***

Стеријин рад у Београду је заправо окренут раду за потребе позоришта. Негујући дотле комедију карактера и нарави, у Београду се окреће ситуационој комедији и новом стилу. Зарад потребе позоришне публике у његову комедију продире бидермајерски дух који доноси низ "шаљивих игара и лакрдија" - а под утицајем немачког драмског писца Августа Коцебуа. Нажалост, те "веселе игре" не одишу и Стеријином стваралачком оригиналношћу. Да поменемо само неке: *Превара за превару* (1842), *Симпатија и антипатија* (1842), *Волшебни магарац* (1842), *Шандрљиви муж* (1847) и *Судбина једног разума* (1847).

Паралелно са тим он обнавља и рад на историјској драми и трагедији. Надаље, био је један од иницијатора оснивања највише научне институције у Србији - Друштва србске словесности - за чијег је члана 1842, године, и сам именован. Јануара те исте године изабран је за сталног професора права на Лицеју у Београду. Већ 1844. године иницира оснивање и Народног музеја у Београду. Поменули смо већ да је био иницијатор и оснивања Позоришта.

У речи - да ништа друго није урадио "само" би ово било вредно трајног памћења и поштовања. Само ово - ако је мало.